
Henszlmann Imre és a XIX. századi magyarországi esztétikai gondolkodás

Henszlmann Imre a magyar művészettörténet-írás és irodalomkritika úttörője, a Magyar Tudós Társaság és a Kisfaludy Társaság tagja volt. Ő tette ismertté Magyarországon német kulturális eszméket, és közvetítette Lessing, Goethe, Herder, Hegel és A. W. Schlegel esztétikáját. Henszlmann tudományos tevékenységének s főleg irodalomkritikai munkásságának a jelentőségével nem áll arányban későbbi recepciója. Noha számos tudományos munkát publikált,mégis tevékenységének a tudományos igényű elemzése és elhelyezése a honi művészetkritika folyamatában méltatlanul elhanyagolt maradt.
Vizsgálatom tárgya Henszlmann Imre 300 oldalas összegző munkájának, A hellen tragoedia tekintettel a keresztény drámára irodalomkritikai, esztétikatörténeti és kultúratudományos szempontú elemzése és értelmezése. Tekintettel arra, hogy ennek a műnek modern kiadása nincs, és mind a mai napig hiányzik alapos elemzése, vizsgálom mint tudományos szakszöveget is: struktúráját, retorikai eszköztárát.
Henszlmann a magyar irodalomkritika történetében elsőként alkalmazza a komparatív módszert: összeveti az antikvitás és a kereszténység művészetét. Vizsgálatommal rámutatok az értekezésnek arra a sajátosságára, hogy az összehasonlítás Henszlmann-nál nem pusztán módszer, hanem látásmód. Ennek alapja pedig az a széleskörű tudás, amely magában foglalta az egyetemes irodalom- és képzőművészet-, valamint Arisztotelésztől Schlegelig a műfaj- és esztétikatörténet tökéletes ismeretét. Mindezt a tudást, irodalomkritikai tevékenységét kora nemzetépítő programjának a szolgálatába állította. Így A hellén tragoedia fő kérdése és célja is annak a meghatározása, hogy miben áll a tragédia műfajának a sajátosan nemzeti jellege. Hogyan viszonyuljunk a műfaji előzményekhez, elsősorban a normatív értékkel bíró ógörög tragédiaköltészethez, illetve az antikvitás utáni századok példáihoz, elsősorban a keresztény tragédia tetőpontját jelentő Shakespeare drámaköltészetéhez?
Henszlmann tehát a saját és az idegen problematikáját járja körbe monumentális elméleti munkájában. Azzal, hogy radikálisan elutasítja az ő korában is még igen erőteljesen jelen levő klasszicizálást, utat nyit egy új értelmezési horizont, egy új paradigma felé.



